હાલ ભારે માળખાકીય સુવિધાઓથી સજ્જ હોવા છતાં કચ્છની રણ સરહદ સલામતી દળો માટે ભારે પડકારરૂપ બની રહી છે. અર્ધ લશ્કરી સીમા સુરક્ષા દળ આધુનિક શસ્ત્રો અને સાધનોથી સજ્જ બનીને સીમાએ સતત જાપ્તો રાખે છે. પણ આજથી 50 વર્ષ અગાઉ અને ભારે ભેંકાર અને ભલભલાના હાંજા ગગડાવી દે તેવો માહોલ ધરાવતા કચ્છના રણના રખોપાની જવાબદારી ગુજરાતની એસઆરપી અને કેન્દ્રની સીઆરપીએફ પાસે હતી. સાવ અણધડ અને જૂની પુરાણી રાયફલોથી સજ્જ આ બે દળોની નાની નાની ટુકડીઓ છેક સરહદે તૈનાત હતી. માત્ર તંબુના આશ્રય લઇને ફરજ બજાવતા રાજ્ય અને કેન્દ્રના અનામત પોલીસ દળોના જવાનો અને અધિકારીઓની નિષ્ઠા અને દેશ પ્રેમ અનન્ય હતા.